Source: http://mia.birosag.hu/20160725/birosagi-fogalmazo-felveteli
Timestamp: 2018-09-19 22:14:11
Document Index: 30391471

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Bírósági fogalmazó felvételi | Magyar Igazságügyi Akadémia
Bírósági fogalmazó felvételi
Beküldés ideje: 2018. szeptember 17., 09:54
Bírósági fogalmazó felvételi - Általános tudnivalók
Felvételi versenyvizsga
Feltöltésre kerültek a 2018. II. félévi írásbeli versenyvizsga eredmények (2018. szeptember 06 - 07.).
Az eredmények az alábbi linken érhetők el.
1. A fogalmazó felvételi eljárás célja:
az egységes, átlátható, objektív kritériumokon nyugvó kiválasztási folyamat révén,
azon jelöltek nyerjenek felvételt a bírósági fogalmazói álláshelyekre,
akik a legjobban teljesítenek,
az ellátandó feladat elvégzésére előre láthatólag képességgel és készséggel rendelkeznek
2. Az aktuális közérthető pályázati kiírás:
a birosag.hu „FOGALMAZÓI PÁLYÁZAT ” menüből érhető el,
az OBH elnöke évente kétszer - tárgyév február 1-je és március 31. napja, és tárgyév június 1-je és augusztus 31. napja közötti időszakban - állapítja meg a pályázatok egységes beérkezési határidejét, mely időpontot mindig az aktuális pályázati kiírás tartalmazza,
a pályázati kiírást az OBH legkésőbb 30 nappal a pályázati határidő előtt közzéteszi.
3. A bírósági fogalmazókat a bíróságok elnökei (a továbbiakban kinevezők) nevezik ki. Bírósági fogalmazóvá az nevezhető ki, aki:
érvényes pályázatot (jelentkezési lap és mellékletei) nyújt be,
sikeres központi felvételi versenyvizsgát tesz (amennyiben a pályázó az Iasz. 14. § (9) bekezdése szerint versenyvizsgára nem köteles pályázónak minősül, újabb versenyvizsgát nem köteles tenni),
a kinevező a személyes meghallgatást követően pályázatát eredményesnek nyilvánítja.
4. A bírósági fogalmazói kinevezésre pályázók a pályázati eljárásra és a pályázat elbírálásának módjára vonatkozóan a Letölthető dokumentumok menüből elérhető:
a bírósági fogalmazók joggyakorlatáról és képzéséről szóló, többször módosított 11/1999. (X. 6.) IM rendelet rendelkezéseiből,
a bírósági fogalmazók felvételi rendjéről szóló szabályzatból (3/2016. (II.29.) OBH utasítás)(továbbiakban: Szabályzat) tájékozódhatnak.
5. A kinevezés:
A kinevezési döntés meghozatalakor a kinevező a pályázók versenyvizsga során elért eredményeinek rangsorára (a továbbiakban: rangsor) figyelemmel dönt, melynek során kinevezi az adott álláshelyre pályázók közül a legmagasabb összpontszámot elért pályázót vagy a legmagasabb összpontszámot elért pályázónál legfeljebb 15 %-kal kevesebb pontot elért pályázót.
6. A kinevező eltérhet az egységes állásbetöltési időponttól:
A kinevező az egységes álláshely betöltési határidőtől eltérhet:
ha a kinevezéssel érintett pályázó méltányolható okból ezt írásban kérte, vagy
a Szabályzat 36. § (3) bekezdésében foglalt esetben – vagyis ha csak olyan pályázó nyújtott be pályázatot, aki az Iasz. 14. § (9) bekezdése alapján felvételi versenyvizsgára nem köteles.
7. Várólistán szereplő jelentkezők értesítésének módja:
Az OBH a Szabályzat 38. § (2) bekezdése alapján, a várólistán szereplő személyeket a betöltetlen álláshelyről e-mailben értesíti és felhívja őket, hogy a tájékoztatás elküldésétől számított öt napon belül e-mailben nyilatkozzanak, kívánják-e, hogy a kinevező az egy éven belül szerzett pontszámuk alapján, újabb felvételi eljárás nélkül bírálja el a pályázatukat az adott, betöltetlen álláshelyre. Ha a pályázó határidőben nem nyilatkozik, azt a kinevező nemleges nyilatkozatnak tekinti.
8. Távolmaradás igazolásának határideje:
Amennyiben a pályázó az írásbeli vagy a szóbeli versenyvizsgán önhibáján kívül nem tud megjelenni, távolmaradását ő maga, hozzátartozója vagy meghatalmazottja legkésőbb a vizsgát követő 3 munkanapon belül az OBH-hoz beérkezett kérelemben alapos és igazolt okra hivatkozva kimentheti. A kimentési ok elfogadása esetén a pályázó részére egy alkalommal pótvizsga lehetőséget kell biztosítani.
A pályázati kiírással kapcsolatos dokumentumok megtalálhatóak a Letölthető dokumentumok menüben.
Tájékoztató a 2018.II. félévi fogalmazó felvételi versenyvizsgáról
A versenyvizsga írásbeli részének programja:
Regisztráció: 9:15
Vizsga kezdete: 9:30
A Szabályzat 17. § (2) bekezdése alapján az érvényes pályázatot benyújtó pályázókat az OBH írásban is értesíti a versenyvizsgák időpontjáról és helyéről.
A vizsgák helye:
Magyar Igazságügyi Akadémia (MIA) (Budapest, XII. kerület Tóth Lőrinc u. 6.)
A MIA-n belüli pontos vizsgahelyszínek:
a recepció ad felvilágosítást
azokat az épületben elhelyezett információs táblákon is feltüntetjük.
FONTOS: érvényes regisztráció nélkül a vizsga nem kezdhető meg.
Az eldöntendő (tesztjellegű) feladatok megoldására:
legfeljebb 1 óra áll rendelkezésre.
A két, bővebben kifejtendő (esszé/szövegértés jellegű) feladat elkészítésére:
legfeljebb további 2 óra áll rendelkezésre.
A vizsga tisztaságának megőrzése érdekében mikor hagyható el a vizsga helyisége:
a teszt feladatok megoldását követően, de még az esszé kérdések megismerése előtt,
Segédanyag/segédeszköz használata:
a vizsgabiztos előzetesen figyelmeztetet,
a pályázó vizsgából való további figyelmeztetés nélküli kizárásával jár.
A vizsga-eredmény közzététele:
a vizsgát követő 5. munkanaptól a MIA honlapján,
a tesztfeladatokra és az esszé/szövegértés kérdésekre adott pontszámokat elkülönítve,
a tesztfeladatok helyes megoldását,
pályázó kódszámával megjelölve.
Eredményes írásbeli vizsga:
a megszerezhető pontok több, mint felének az elérése (31 pont) esetén,
a szóbeli vizsgán való részvétel feltétele.
Lehetőség a szóbeli vizsgán való részvételre:
a pályázó a honlapon közzétett eredmények alapján értesül,
FONTOS: erről külön értesítést nem küldünk.
A versenyvizsga szóbeli részének programja:
Regisztráció: 8:45 – 9:45
A pályázathoz legkésőbb a szóbeli vizsga napján, a szóbeli vizsgák megkezdésének időpontjáig, a regisztráció során kötelezően csatolandó mellékletek:
a diploma minősítést is tartalmazó, közjegyző által hitelesített másolata és
FONTOS: a „sima” erkölcsi bizonyítvány nem fogadható el (az Iasz-nak való megfelelést kell igazolni, lásd a szükséges hatósági erkölcsi bizonyítvány fényképét a birosag.hu oldalon).
A pályázathoz legkésőbb a szóbeli vizsga napján, a szóbeli vizsgák megkezdésének időpontjáig, a regisztráció során kötelezően csatolandó mellékletek hiányában:
FONTOS: a vizsga nem kezdhető meg, a pályázatot visszautasítjuk.
A pályázat összeállítása és benyújtása
A bírósági fogalmazói állásokat az Iasz. 14. § (6) bekezdése értelmében nyilvános pályázat útján kell betölteni.
a kitöltött jelentkezési lapot és mellékleteit: (Amennyiben a pályázó több álláshelyre kíván pályázni, a jelentkezési lapon fel kell tüntetnie ezek sorrendjét.)
jogi diplomájának közjegyző által hitelesített másolatát. (Ennek hiányában az abszolutóriumot vagy az államvizsgát megelőző félév eredményes befejezését tanúsító egyetemi igazolást.)
a kiállításától számított 90 napnál nem régebbi hatósági erkölcsi bizonyítványt. (Ennek hiányában a hatósági erkölcsi bizonyítvány kiállításának kezdeményezését tanúsító okiratot.)
FIGYELEM! Személyesen vagy postai úton legkésőbb a szóbeli vizsga napján, a szóbeli vizsgák megkezdéséig is érvényesen benyújtható
úgy, hogy legkésőbb a szóbeli versenyvizsga napján, a szóbeli vizsgák megkezdéséig rendelkezésre álljon.
! A jelentkezési lap és melléklete, valamint egy kitöltött minta letölthető a Letölthető dokumentumok pontnál.
az egyetemi szabályzatban kötelezően előírt legalább 6 hetes szakmai gyakorlat bíróságon történő eltöltéséről, a bíróság elnöke által aláírt és lepecsételt igazolást
személyesen vagy postai úton (a borítékon kérjük feltüntetni: „Fogalmazói felvételi”)
1 példányban.
Az érvénytelenség leggyakoribb okai:
a pályázat nem érkezik be a pályázati határidőre,
a kötelező mellékletek közül hiányzik valamelyik,
sima hatósági erkölcsi bizonyítványt csatolnak, amely a büntetlen előéletet igazolja (az érvényes pályázathoz a más törvénynek való megfelelés rovatban az Iasz. 11. § (4) és (5) bekezdését kell megjelölni!)
Az érvénytelenség tényéről az OBH elektronikus úton vagy telefonon haladéktalanul tájékoztatja a pályázót és az ezt követő harminc napon belül az érvénytelen pályázatot és az ahhoz csatolt okiratokat a pályázó részére visszaküldi.
1. Írásbeli versenyvizsga
a pályázati határidőt követő tizenöt napon belül megtartandó.
A felvételi versenyvizsga követelmény- és értékelési rendszere úgy került kialakításra, hogy az elsődlegesen a bírósági fogalmazói feladat magas szintű ellátásához szükséges kompetenciák, képességek és készségek meglétét mérje.
FIGYELEM: A fogalmazói felvételi versenyvizsga nem egy megismételt államvizsga.
Az a pályázó vehet részt:
akinek a pályázatát az OBH érvénytelenség miatt nem utasította vissza;
az érvényes pályázatot benyújtó pályázók az OBH-tól a vizsgát legalább hét naptári nappal megelőzően, elektronikus úton értesítést kapnak;
az értesítés akkor tekinthető kézbesítettnek, ha a pályázó elektronikus levélben visszaigazolta az értesítés megtörténtét; amennyiben visszaigazolás nem érkezik és a pályázó az általa megjelölt telefonszámon sem érhető el, ez az igazolási kérelemre vonatkozó szabályok szempontjából önhibának minősül;
a vizsgákra történő felkészülést segítendő az OBH legkésőbb a pályázati határidő előtt tizenöt nappal a vizsgákon megoldandó feladatokhoz hasonló típusfeladatokat tesz közzé a bíróságok honlapján;
a vizsga során valamennyi pályázó anonim módon, a személyéhez rendelt kódszámmal ellátott feladatlapon válaszolja meg az írásbeli kérdéseket;
az írásbeli feladatok értékelését az OBH elnöke által kijelölt vizsgabizottsági tagok végzik;
az értékelés eredményét – a pályázó kódszámával megjelölve – az OBH további két munkanapon belül a bíróságok honlapján közzéteszi.
Írásbeli típusfeladatok:
Teszt jellegű kérdések
A vizsgakérdések az alábbi jogszabályok ismeretére épülnek: Alaptörvény, Bszi., Bjt., Iasz., Ptk., Btk., Mt., Pp., Be.
2. Szóbeli versenyvizsga
A szóbeli versenyvizsga legkésőbb az írásbeli versenyvizsgát követő húsz napon belül megtartandó.
A szóbeli versenyvizsgán az a pályázó vehet részt:
aki az írásbeli versenyvizsgán az elérhető pontszám több mint felét megszerezte és
pályázata érvényes.
A szóbeli versenyvizsgán közreműködőként részt vesz a MIA vezetője által kijelölt vizsgabiztos, aki a pályázót személyi igazolvány vagy más, személyazonosításra alkalmas okirat alapján azonosítja és a versenyvizsgáról személyenként jegyzőkönyvet készít.
A pályázó részére a szóbeli versenyvizsga során biztosítani kell annak lehetőségét, hogy röviden ismertesse pályázatát, így vázolja a motivációit, szakmai életútját és a megpályázott álláshellyel kapcsolatos ismereteit.
A szóbeli vizsga keretében a pályázóknak az alábbi értékelési szempontok mérésére alkalmas – egyedül vagy több pályázó által közösen megoldható – helyzetgyakorlatokat, jogeseteket kell megoldaniuk:
a. általános és speciális jogi műveltség,
b. szóbeli kifejező és kommunikációs készség,
c. lényeglátás,
d. koncentrációs-, konfliktuskezelő és döntések meghozatalára vonatkozó képesség és
e. logikai készség, érveléstechnika.
A vizsgákra történő felkészülést segítendő az OBH legkésőbb a pályázati határidő előtt tizenöt nappal a vizsgákon megoldandó feladatokhoz hasonló típusfeladatokat tesz közzé a bíróságok honlapján.
A vizsgakérdések az alábbi jogszabályok ismeretére épülnek: Alaptörvény, Bszi., Bjt., Iasz., Ptk., Btk., Mt., Pp., Be
Szóbeli típusfeladatok:
Munkahelyi szituáció
A szóbeli vizsgán a vizsgázóval ismertetett jogeset/élethelyzet/munkahelyi szituáció kapcsán – az adott feladatnál meghatározott kérdéseken túl – a vizsgabizottság tagjai az alábbi kérdéseket tehetik fel:
Ismer-e ide vonatkozó szabályokat (nemcsak jogi, etikai, erkölcsi normák)?
Milyen döntési helyzetbe kerül az ismertetett esetben? Vázolja fel a döntési lehetőségeket!
Ön melyik megoldást választja, indokolja álláspontját!
Hogyan győzné meg saját álláspontjáról az ellentétes állásponton lévőket?
Hogyan bírná rá a többi szereplőt az Ön döntésének megfelelő magatartásra?
A szóbeli versenyvizsga során értékelni kell a pályázó:
a) általános és speciális jogi műveltségét,
b) szóbeli kifejező és kommunikációs készségét,
c) lényeglátását,
d) koncentrációs-, konfliktuskezelő és döntések meghozatalára vonatkozó képességeit és
e) logikai készségét, érveléstechnikáját.
A pályázó szóbeli versenyvizsgán elért eredményét a bizottságnak a fentiek szerint meghatározott ismeretek, készségek és képességek egyenkénti és együttes értékelése útján kell meghatároznia.
A szóbeli vizsga eredményének kihirdetését megelőzően a vizsgabiztos megkérdezi a pályázókat, hogy kívánnak-e változtatni a megpályázott álláshelyek általuk megjelölt sorrendjén. E kérdést és a pályázó arra adott válaszát a jegyzőkönyvben rögzíteni kell.
A nyilatkozat megtételét követően a bizottság a pályázók szóbeli vizsgáját zárt tanácskozásban értékeli, majd annak eredményét a pályázók számára kihirdeti.
Az eredményes versenyvizsgát tett pályázó részére a vizsgabizottság a sikeres versenyvizsga letételét igazoló tanúsítvány egy példányát átadja.
3. A versenyvizsgák pontszámai és a többletpontok
a felvételi versenyvizsga írásbeli és szóbeli részét pontozással kell értékelni,
a versenyvizsga során összesen 120 pont érhető el, amely az alábbi elemekből áll:
a) írásbeli versenyvizsga eredménye: maximum 60 pont,
b) szóbeli versenyvizsga eredménye: maximum 60 pont.
A pályázó az alábbi feltételek megléte és igazolása esetén többletpontokban részesül (a többletpontokat a felvételi versenyvizsgán elért pontokhoz hozzá kell számítani):
a) „summa cum laude” („praeclare”) minősítésű jogi diploma: 20 pont,
b) „cum laude” minősítésű jogi diploma: 15 pont,
c) az egyetemi szabályzatban kötelezően előírt szakmai gyakorlat bíróságon történő eltöltése, vagy bíróságon eltöltött egyéb, legalább 6 hetes szakmai gyakorlat, az adott bíróság elnöke által teljesítettként igazolva: 6 pont,
d) az egyetemi szabályzatban kötelezően előírt szakmai gyakorlat bíróságon és egyéb területen történő eltöltése, amennyiben a bírósági gyakorlat időtartama legalább 3 hét, az adott bíróság elnöke (szakmai gyakorlóhely vezetője) által teljesítettként igazolva: 3 pont;
e) bírósági ügyintézőként eltöltött legalább 3 hónap: 6 pont;
f) a jogi egyetemi tanulmányok folytatásához kötődő, minimum 2 hónap időtartamú külföldi tanulmányúton való részvétel: 4 pont,
g) az OBH által meghirdetett tudományos pályázaton és OTDK-n elért
3. helyezés: 4 pont,
2. helyezés: 6 pont,
1. helyezés: 8 pont,
h) az OBH által meghirdetett tudományos pályázaton kapott különdíj: 4 pont
i) a jogi diploma megszerzéséhez szükséges középfokú nyelvvizsgán túl megszerzett
felsőfokú nyelvvizsga: 8 pont,
felsőfokú jogi szaknyelvi nyelvvizsga: 10 pont,
minden további középfokú nyelvvizsga: 6 pont,
középfokú jogi szaknyelvi nyelvvizsga: 8 pont.
A pályázó által elért többletpontok összegeként maximálisan 30 pont vehető figyelembe.
A vizsgabizottság elnöke a szóbeli vizsgán elért pontszáma mellett közli a pályázóval az elért összpontszámát is.
A pályázó a pontszámítás – számítási hibából eredő – helyességét a pontszám közlését követően nyomban kifogásolhatja, amely kifogást – a vizsgabizottság elnökének jelzésére – az OBH haladéktalanul, de legkésőbb két munkanapon belül elbírálja.
4. A kinevező általi meghallgatás és kinevezés
A kinevező a pályázatok hozzá érkezését követő tizenöt napon belül főszabályként valamennyi pályázót meghallgatja (kivételt lásd 3/2016. (II.29.) OBH utasítás 34. § (1) bekezdésben).
A kinevező kinevezi az adott álláshelyre legmagasabb összpontszámot elért pályázót vagy a legmagasabb összpontszámot elért pályázónál legfeljebb 15 %-kal kevesebb pontot elért pályázót.
A kinevező a pályázatok véleményezésére felkérheti a bírói tanácsot, amelynek tagjai a meghallgatáson részt vehetnek.
Amennyiben egy pályázó több álláshelyre pályázik, a kinevezők a meghallgatás időpontjának kitűzése során együttműködnek.
A kinevezőnek a meghallgatást követő tizenöt napon belül döntenie kell arról, hogy a pályázók közül kit kíván kinevezni. A döntésekor figyelemmel kell lenni a pályázók versenyvizsga során elért eredményeinek rangsorára (a továbbiakban: rangsor).
A kinevezőnek a döntéséről az adott álláshelyre pályázókat és az OBH-t két munkanapon belül értesítenie kell.
A kinevező az egyéb törvényi feltételek megléte mellett bírósági fogalmazóvá csak azt a személyt nevezheti ki:
a) aki a versenyvizsga eredményesnek minősítéséhez szükséges pontszámokat megszerezte,
b) aki a várólistán szerepel és a szóbeli versenyvizsga időpontját követő egy naptári éven belül újabb pályázatot nyújt be, továbbá kéri, hogy a szerzett pontszáma alapján újabb versenyvizsga nélkül bírálják el a pályázatát,
c) aki a pályázat beérkezésének időpontjában bírósági fogalmazói kinevezéssel rendelkezett, továbbá kéri, hogy újabb versenyvizsga nélkül bírálják el a pályázatát.
Amennyiben az adott álláshelyre pályázók közül van olyan, aki a többletpontokkal együtt elérhető összes pontszám 90%-át vagy annál többet szerzett, a kinevező – az adott pályázó visszalépésének esetét kivéve – nem nevezhet ki olyan pályázót, aki ennél alacsonyabb pontszámmal rendelkezik.
Amennyiben több olyan pályázó van, aki megszerezte az 31. § (1) bekezdése, valamint a 32. § (1) és (2) bekezdése alapján elérhető összes pontszám 90%-át vagy annál többet, a kinevező – a pályázók személyes meghallgatását követően – választ közülük.
1. Honnan értesülök a versenyvizsgák pontos időpontjáról és helyszínéről?
Az érvényes pályázatot benyújtó pályázók az OBH-tól a vizsgát legalább hét naptári nappal megelőzően, elektronikus úton értesítést kapnak.
Az értesítés akkor tekinthető kézbesítettnek, ha a pályázó elektronikus levélben visszaigazolta az értesítés megtörténtét. Amennyiben visszaigazolás nem érkezik és a pályázó az általa megjelölt telefonszámon sem érhető el, ez az igazolási kérelemre vonatkozó szabályok szempontjából önhibának minősül.
2. Mit tegyek, ha a versenyvizsgák időpontjáról nem kaptam értesítést?
Kérünk mindenkit, hogy a pályázatával és a vizsgával kapcsolatos információkat elsődlegesen az elektronikus levél-fiókjuk címére érkezett levélben keressék. Érdemes a blokkolt levelek között is keresni. Abban az esetben, ha értesítés nem érkezett, munkanapokon 9 és 12 óra között a 061-487-6760-as telefonszámon, vagy a MIA@obh.birosag.hu e-mail címen jelezzék.
3. Mit tegyek, ha a versenyvizsgán betegség, vagy egyéb elháríthatatlan ok miatt nem tudok megjelenni?
Amennyiben a pályázó az írásbeli vagy a szóbeli versenyvizsgán önhibáján kívül nem tud megjelenni, távolmaradását ő maga, hozzátartozója vagy meghatalmazottja legkésőbb a vizsgát követő 3 munkanapon belül az OBH-hoz beérkezett kérelemben, az OBH-hoz címzetten (mia@obh.birosag.hu címen) alapos és igazolt okra hivatkozva kimenti, ezzel egyidejűleg egy alkalommal pótvizsga lehetőség biztosítását kérheti.
Az igazolási kérelemben elő kell adni azokat az okokat, amelyek a mulasztás vétlenségét valószínűsítik, és csatolni kell ezek alátámasztásául szolgáló okiratokat.
Az igazolási kérelmet haladéktalanul, de legkésőbb annak beérkezésétől számított öt munkanapon belül bíráljuk el. A döntésről a pályázót haladéktalanul tájékoztatjuk.
4. Milyen öltözetben illendő a versenyvizsga alkalmával megjelennem?
A szóbeli vizsgán kérjük, hogy alkalomhoz illő öltözetben jelenjenek meg.
5. Honnan értesülök a kinevező általi meghallgatás időpontjáról?
A meghallgatás időpontjáról a kinevezők értesítik a sikeres vizsgát tett, illetve vizsga letételére nem köteles pályázókat. Az értesítés elmaradása esetén a megpályázott álláshely szerinti bíróságnál célszerű érdeklődni. Az elérhetőségek a www.birosag.hu honlapon megtalálhatóak.
6. Járhat-e többletpont a „praeclare” (kitűnő) minősítésű jogi diplomám után?
A pályázó a kitűnő minősítésű „praeclare” diploma után annyi többletpontra jogosult, mint a „summa cum laude” minősítésű diploma után.
7. Érhet-e többletpontot a bírósági szervezeten belül eltöltött időm?
A többletpontok szempontjából a bírósági szervezeten belül eltöltött idő a bíróságon eltöltött szakmai gyakorlattal esik egy megítélés alá, az igazságügyi szolgálati jogviszonyban bírósági ügyintézőként töltött idejéről a bíróság által aláírt és lepecsételt eredeti igazolás szükséges.
8. Milyen módon igazolhatom a bíróságon eltöltött szakmai gyakorlatomat?
A bíróság elnöke által aláírt és lepecsételt eredeti igazolással arról, hogy a pályázó az egyetemi szabályzatban kötelezően előírt szakmai gyakorlatot, vagy egyéb, legalább 6 hetes szakmai gyakorlatot a bíróságon töltötte. A bíróságon, illetve egyéb területen teljesített szakmai gyakorlat esetében a bíróság elnöke és a szakmai gyakorlóhely vezetője által aláírt és lepecsételt igazolással.
9. Használható-e számítógép az írásbeli versenyvizsgán?
Az írásbeli versenyvizsga a kézírás olvashatóságán keresztül kompetenciát vizsgál, ezért számítógép használatára nincs lehetőség sem a TESZT–kérdéseknél, sem az esszék írásakor.
Pályázati nyomtatványok:
jelentkezési lap és melléklete
MINTA jelentkezési lap_kitöltve
Fogalmazói felvételire vonatkozó jogszabályok és egyéb szervezetszabályozó eszközök: